Kristian Thulesen Dahl (DF), 2000-08-24:
Først til fru Charlotte Antonsen: Det er altså en forkert opfattelse, at Dansk Folkeparti siger nej til alt.
Nu ved jeg jo, at fru Charlotte Antonsen sidder i Folketingets Europaudvalg sammen med mig og derfor også kan følge arbejdet, så det må jo simpelt hen bero på en fejlantagelse eller et forsøg på at vildlede befolkningen, når fru Charlotte Antonsen siger, som hun gør.
Sagen er, at det, vi tillader os - for det er da rigtigt, at der er mange af de ting, der foregår i EU, vi synes er brandforkerte - er at kigge indholdsmæssigt på det og forholde os til det, og hvis vi synes, det er forkert, eller vi synes, det er en gal udvikling, EU har, jamen så påpeger vi det, og så tillader vi os minsandten at sige nej til det.
Jamen er det ikke fantastisk?
Vi tillader os at forholde os til den europæiske udvikling, som Venstre tillader sig at forholde sig til udviklingen i Danmark hernede i Folketingssalen.
Det er, ligesom at når bare der står EU foran, så forholder Venstre sig ikke rigtig til indholdet, så er det bare i orden, uanset hvilke skridt der tages. Sådan har vi andre det altså ikke.
I Dansk Folkeparti siger vi: Er det ønskeligt for Danmark med en stadig mere integreret unionsdannelse, integration i dybden?
Er det ønskeligt, at der sker en stadig større ensretning?
Nej, det føler vi ikke det er.
Jamen så skal vi da forsøge at råbe op om det og få en diskussion om det fleksible Europa i stedet
Og det kan vi bl.a. gøre ved at sige nej til euroen, som er et instrument til denne her udvikling, som vi synes er gal.
Og så spørger fru Charlotte Antonsen: Er det så første skridt til en udmeldelse?
Nej, det er det ikke.
Det er ikke vores ønske.
Vi har ikke formuleret noget ønske om, at Danmark skal melde sig ud af Den Europæiske Union
, men derfor prøver vi da alligevel at påvirke samarbejdet i den retning, vi føler er rigtig. Så må jeg sige til hr. Jens Rohde, at det jo er fuldstændig rigtigt, at så længe vi har en aftale med Euroland, jamen, så har vi en aftale, der både binder dem i forhold til, hvis kronen kommer under pres, og binder * k os på nogle bestemte kriterier.
Det har vi ingen problemer med, og hvorfor ikke?
Fordi det hele tiden er op til os at vurdere, om vi synes, det er fornuftigt at have den her aftale.
Danmark kan jo opsige den her aftale, hvis vi ønsker det.
Det er da fuldstændig rigtigt, at vi har et finanspolitisk råderum nu, som hr. Jens Rohde tidligere henviste til med de 70 mia. kr., man kunne have disponeret over sidste år.
Men det er jo ikke det interessante.
Det interessante er, at når der er et politisk flertal - uanset hvad hr. Jens Rohde ønsker eller ej - der vil lave en kickstart som i 1993, som i prognoserne bevæger sig over konvergenskriteriet på de 3 pct., skal vi så have en dansk regering, der skal gå tiggergang i Bruxelles for at få lov til at gøre det, eller kan vi gøre det?
Der ønsker vi, at vi skal kunne gøre det, uanset at vi så kan få et slagsmål hernede om, hvorvidt vi synes, det er fornuftigt at gøre det eller ej.
Det er demokratiets vilkår, det er demokratiets spilleregler.
Og så kan jeg bare bekræfte hr. Frank Dahlgaard i, at landene uden for euroen faktisk klarer sig glimrende i forhold til hr. Per Kaalunds spørgsmål om investeringer, aktiemarkeder og lign.